PATVIRTINTA

Kauno miesto savivaldybės tarybos

2015 m. birželio 9 d.

sprendimu Nr. T-296

**KAUNO MIESTO AKADEMINIŲ REIKALŲ TARYBOS NUOSTATAI**

**I SKYRIUS**

**BENDROSIOS NUOSTATOS**

1. Kauno miesto akademinių reikalų tarybos (toliau – KMART) nuostatai reglamentuoja KMART tikslus, funkcijas, sudarymą ir darbo organizavimą, teises, pareigas ir atsakomybę.

2. KMART – prie Kauno miesto savivaldybės (toliau – Savivaldybė) tarybos visuomeniniais pagrindais veikiantis patariamasis kolegialus organas, patariantis Kauno akademinei bendruomenei aktualiais klausimais.

3. KMART savo veikloje vadovaujasi Lietuvos Respublikos Konstitucija, Lietuvos Respublikos įstatymais, Savivaldybės tarybos sprendimais, kitais teisės aktais ir šiais nuostatais.

4. KMART sudaroma iš Savivaldybės tarybos narių ir Savivaldybės administracijos valstybės tarnautojų, Kauno aukštųjų mokyklų ir šių mokyklų studentų atstovybių deleguotų atstovų.

5. Vykdydama savo veiklą KMART bendradarbiauja su valstybės ir Savivaldybės institucijomis ir įstaigomis, nevyriausybinėmis organizacijomis.

6. KMART savo sprendimus priima laikydamasi nešališkumo, objektyvumo, lygiateisiškumo, nediskriminavimo ir kitų teisės principų. Priimdama sprendimus KMART yra savarankiška.

II SKYRIUS

**TIKSLAI IR FUNKCIJOS**

7. KMART veiklos tikslai:

7.1. stiprinti bendradarbiavimą tarp Savivaldybės ir akademinės bendruomenės;

7.2. patarti Savivaldybei kuriant studijoms, mokslui ir akademinei bendruomenei palankią aplinką;

7.3. patarti Savivaldybės tarybai kuriant universitetinio Baltijos jūros regiono miesto įvaizdį;

7.4. kurti studijoms, mokslui palankaus miesto įvaizdį.

8. Siekdama įgyvendinti savo veiklos tikslus, KMART vykdo šias funkcijas:

8.1. teikia pasiūlymų Savivaldybės administracijai ir Savivaldybės tarybai akademinei bendruomenei aktualiais klausimais;

8.2. prireikus konsultuoja Savivaldybės administraciją ir Savivaldybės tarybą akademinės aplinkos tobulinimo klausimais;

8.3. skatina Savivaldybės ir akademinės bendruomenės bendradarbiavimą;

8.4. viešai reiškia savo nuomonę svarbiais visuomenei klausimais, susijusiais su akademine bendruomene.

**III SKYRIUS**

**KMART SUDARYMAS IR DARBO ORGANIZAVIMAS**

9. KMART sudaroma iš 18 narių tokiu principu: 6 nariai – Savivaldybės tarybos ar Savivaldybės administracijos atstovai, 6 nariai – Kaune veikiančių aukštųjų mokyklų atstovai ir 6 nariai – Kaune veikiančių aukštųjų mokyklų studentų atstovybių deleguoti atstovai.

10. KMART vadovauja pirmininkas, jeigu jo nėra, – KMART pirmininko pavaduotojas. Pirmininko pavaduotojų yra 2.

11. KMART pirmininką ir pirmininko pavaduotojus KMART iš savo narių išsirenka pirmojo posėdžio metu. KMART pirmininku išrinkus Savivaldybės atstovą, KMART pirmininko pavaduotojais turi būti renkami Kauno aukštųjų mokyklų ir šių mokyklų studentų atstovybių atstovai, ir atvirkščiai.

12. KMART sudaroma ir jos sudėtis keičiama Savivaldybės tarybos sprendimu Savivaldybės tarybos kadencijos laikotarpiui.

13. KMART nario įgaliojimai nutrūksta, jeigu:

13.1. KMART narys atsistatydina savo noru;

13.2. nutrūksta KMART nario darbo (tarnybos, studijų ar studentų atstovybės koordinavimo) santykiai atstovaujamoje Savivaldybės institucijoje ar aukštojoje mokykloje;

13.3. KMART narys atšaukiamas jį delegavusios institucijos iniciatyva;

13.4. Savivaldybės tarybos sprendimu KMART veikla sustabdoma;

13.5. KMART narys nevykdo šiuose nuostatuose nurodytų pareigų ir KMART priima sprendimą dėl jo pašalinimo iš KMART.

14. Savivaldybės tarybos sprendimu vietoj KMART nario, kurio įgaliojimai nutrūko, į KMART paskiriamas kitas narys.

15. Pagrindinė KMART veiklos forma yra posėdžiai.

16. KMART posėdžiai šaukiami pagal poreikį, bet ne rečiau kaip kartą per tris mėnesius. KMART posėdžius šaukia ir jiems pirmininkauja KMART pirmininkas. Iniciatyvos teisę sušaukti KMART posėdį turi kiekvienas KMART narys. Tokiu atveju jis teikia pasiūlymą KMART pirmininkui. KMART pirmininkas per 2 savaites nuo pasiūlymo gavimo dienos turi sušaukti KMART posėdį.

17. Apie šaukiamą KMART posėdį KMART sekretorius turi informuoti visus KMART narius ne vėliau kaip prieš 5 kalendorines dienas. Ne vėliau kaip prieš 2 darbo dienas iki nurodyto termino KMART sekretorius KMART nariams išsiunčia būsimo posėdžio darbotvarkės projektą ir numatomų svarstyti dokumentų ar jų projektų kopijas. KMART posėdžio darbotvarkė dėl svarbių priežasčių gali būti keičiama posėdžio metu, jei už tai balsuoja dauguma posėdyje dalyvaujančių KMART narių.

18. KMART posėdis yra teisėtas, jei jame dalyvauja daugiau kaip pusė KMART narių.

19. KMART pirmininkas:

19.1. organizuoja KMART darbą ir atsako už jai pavestų funkcijų vykdymą;

19.2. nustato KMART posėdžio laiką ir vietą;

19.3. pasirašo KMART posėdžio protokolus, kitus dokumentus, susijusius su KMART veikla;

19.4. kontroliuoja KMART pasiūlymų ir išvadų pateikimą Savivaldybės tarybai, kitoms Savivaldybės institucijoms ir įstaigoms;

19.5. veikia KMART vardu, atstovauja jai Savivaldybės taryboje, kitose institucijose ir organizacijose arba įgalioja tai daryti kitus KMART narius;

19.6. prireikus duoda pavedimus kitiems KMART nariams.

20. KMART sekretorius skiriamas Savivaldybės mero potvarkiu. Jis nėra KMART narys.

21. KMART sekretorius:

21.1. kviečia KMART narius į pirmąjį posėdį ne vėliau kaip per 1 mėnesį nuo jos sudarymo;

21.2. informuoja KMART narius apie posėdžio laiką, vietą ir pateikia posėdžio darbotvarkę;

21.3. parengia ir pateikia KMART svarstomu klausimu būtinus dokumentus;

21.4. rašo KMART posėdžio protokolą;

21.5. pasirašo KMART posėdžio protokolą;

21.6. organizuoja KMART pasiūlymų ir išvadų pateikimą Savivaldybės tarybai, kitoms Savivaldybės institucijoms ir įstaigoms;

21.7. per 10 kalendorinių dienų nuo posėdžio skelbia KMART protokolus Savivaldybės interneto svetainėje [www.kaunas.lt](http://www.kaunas.lt).

22. KMART sprendimus priima posėdyje dalyvaujančių KMART narių balsų dauguma. Jeigu balsai pasiskirsto po lygiai, lemia posėdžio pirmininko balsas.

23. KMART posėdžių protokolai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

24. KMART narys privalo nusišalinti priimant sprendimus, kurie gali sukelti interesų konfliktą pagal Lietuvos Respublikos viešųjų ir privačių interesų derinimo valstybinėje tarnyboje įstatymą.

**IV SKYRIUS**

**KMART TEISĖS, PAREIGOS IR ATSAKOMYBĖ**

25. KMART turi šias teises:

25.1. pasitelkusi specialistus (ekspertus), kreiptis į valstybės institucijas, mokslo ir studijų institucijas su prašymu pateikti išvadas ir kitą reikiamą medžiagą, kviesti į posėdžius valstybės ir Savivaldybės institucijų ir įstaigų, kitų nevyriausybinių organizacijų ir įstaigų atstovus ir nepriklausomus ekspertus;

25.2. skleisti visuomenei informaciją apie KMART veiklą, organizuoti diskusijas.

26. Vykdydami savo funkcijas, KMART nariai privalo nustatyta tvarka laikytis Lietuvos Respublikos teisės aktų.

27. KMART nariai privalo dalyvauti KMART posėdžiuose.

28. KMART nariai, pažeidę Lietuvos Respublikos teisės aktus ar šį reglamentą vykdydami savo funkcijas, atsako Lietuvos Respublikos įstatymų ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_